钦定古今图书集成/明伦汇编/官常典/第727卷 > 唐震〈兄椿〉 冯骥 何新之
## 钦定古今图书集成/明伦汇编/官常典/第727卷 > 唐震〈兄椿〉 冯骥 何新之

按《宋史忠义传》：“震字景实，会稽人。少居乡，介然不苟
交，有言其过者辄喜。既登第为小官，有权贵以牒荐
之者，震内牒匣中。已而干政，震取牒还之，封题未启，
其人大愧。后为他官，所至以公廉称。杨栋、叶梦鼎居
政府，交荐其贤。咸淳中，由大理司直通判临安府。时
潜说友尹京，恃贾似道势，甚骄蹇，政事一切无所顾”
让。会府有具，狱将寘辟，震力辨其非，说友争之不得，
上其事刑部，卒是震议。六年，江东大旱，擢知信州。震
奏减纲运米，蠲其租赋，令坊置一吏，籍其户，劝富人
分粟，使坊吏主给之。吏有劳者，辄为具奏，复其身。吏
感其诚，事为尽力，所活无算。州有民庸童牧牛，童逸
而牧舍火，其父讼庸者杀其子，投火中，民不胜掠，自
诬服。震视牍疑之，密物色之，得童傍郡以诘其父，对
如初。震出其子示之，狱遂直。擢浙西提刑，过阙，陛辞，
似道以类田属震，震谢不能行，至部，又以疏力争之。
赵氏有守阡僧甚暴横，震遣使捕治。似道以书营救，
震不省，卒按以法。似道怒，使侍御史陈坚劾去之。咸
淳十年，起震知饶州。时兴国、南康、江州诸郡皆已归
附。大兵略饶，饶兵止千八百人。震发州民城守，昧爽
出治兵，至夜中始寐，上书求援，不报。大兵使人入饶
取降款，通判万道同阴使于所部敛白金牛酒备降
礼，饶寓士皆从之。道同风震降，震叱之曰：“我忍偷生
负国邪！”城中少年感震言，杀使者。民有李希圣者，谋
出降，械寘狱中。明年二月，兵大至，都大提举邓益遁
去。震尽出府中金钱，书官资揭于城，募有能出战者
赏之。众惧不能战，北兵登陴，众遂溃。震入府中玉芝
堂，其仆前请曰：“事急矣，番江门兵未合，亟出犹可免。”
震骂曰：“城中民命皆系于我，我若从尔言，得不死。城
中民死，我何面目生耶？”左右不复敢言，皆出。有顷，兵
入，执牍铺案上，使震署降。震掷笔于地，不屈，遂死之。
兄椿与家人俱死。张世杰寻复饶州，判官邬宗节求
震尸葬之。赠华文阁待制，谥“忠介”，庙号“褒忠”，官其二
子震、客冯骥、何新之。骥后守独松关，新之守闽之新
垒，皆战死。